मंय पहिली दफा वोला 2019 मं बकिंघम नहर के इलाका ले गुजरत देखे रहेंव. ये नहर ह उत्तरी चेन्नई के एक ठन इलाका एन्नोर मं कोसस्थालैयार नदी के तीरे तीर चलथे जेन हा परोस के तिरुवल्लूर जिला तक ले फइले हवय. पनबुड़ी चिरई कस गोता मार के अऊ नहर के पानी मं बूड़े के ओकर तरीका ह मोर धियान अपन डहर खिंचिस. वो हा नदी किनारा के रेती ला अपन हाथ ले तेजी ले खोधरिस अऊ दीगर मन ले जल्दी चिंगरी मन ला धर डरिस. कनिहा मं बंधाय ओकर ताड़ पान ले बने टुकना मं कुला भर गहिर पानी मं संकेलत ओकर चमड़ी के रंग ह नहर के पानी मं अइसने मेंझर गे रहिस जेन ला अलग करके देखे नई जाय सकय.
डोंगा-जहांज जाय सेती 19वीं सदी मन बनाय गे, बकिंघम नहर, अऊ एन्नोर ले होके गुजरे कोसस्थालैयार अऊ अरनियार नंदिया मन एक ठन महत्तम जल प्रणाली बनाथे जेन ह चेन्नई सहर के जीवन रेखा बन जाथे.
सदाबहार जंगल ह कोसस्थलैयार नदी ला पोटार लेथे काबर के ये ह एन्नोर ले निकरथे, ये ह पड़वेरकाड झील पहुंचथे, जेन ला पुलिकट के नांव ले जाने जाथे. 9 कोस लम्बा ये नदी के तीर के बासिन्दा मन अपन खेत अऊ पानी के संग मजबूत रिस्ता मं बंधाय हवंय. मरद-अउरत दूनो मन ला मछरी धरत देखे जा सकत हवय जेन हा वो मन के कमाय-खाय के माई जरिया आय. इहाँ के चिंगरी मन के किसिम के दाम बहुते जियादा रहिथे.
हमर पहिली भेंट 2019 मं होय रहिस, गोविंदम्मा ह मोला कहे रहिस, मोर दू झिन लइका हवंय. मोर घरवाला के तब फऊत होगे जब मोर बेटा 10 बछर के रहिस अऊ मोर बेटी 8 बछर के. अब 24 बछर हो गे हवय. मोर बेटा के बिहाव होगे अऊ ओकर चार झिन बेटी हवंय, मोर बेटी के दू झिन बेटी हवंय. कऊनो ला अऊ का चाही? घर आवव त हमन गोठ बात करबो." ये नेवता देय के संग, वो दू कोस दुरिहा अथिपट्टू पुडुनगर (अथिपट्टू न्यू टाउन) डहर जाय ला धरिस, जिहां सड़क के किनारा मं अपन धरे चिंगरी ला बेंचथे. कोविड-19 लॉकडाउन सेती मोला ओकर ले भेंट होय मं दू बछर लाग गे.
गोविंदम्मा इरुलर समाज के आय, जेन ला तमिलनाडु मं आदिवासी के रूप मं रखे गे हवय. वो ह चेन्नई मं कामराजर पोर्ट (उदती मं एन्नोर पोर्ट) के तीर रहत रहिस, जेन हा कोसस्थलैयार नदी के तीर हवय जिहां वो ह चिंगरी धरथे. फेर 2004 मं आय सुनामी ह ओकर कुरिया ला बरबाद कर दिस. येकर साल भर बाद वो ह तिरुवल्लूर जिला मं तीन कोस दुरिहा अथिपट्टू सहर चले गे. सुनामी के चपेट मं आय जियादातर इरुलर लोगन मन ला इहाँ तीन कालोनी अरुणोदयम नगर, नेसा नगर अऊ मरियम्मा नगर मेर बसाय गे रहिस.
अरुणोदयम नगर मं सुनामी के बाद बने घर मं जिहां अब गोविंदम्मा रहिथे, फीका लगत हवय. कुछेक बछर पहिली जब ओकर पोती के बिहाव होय रहिस त वो हा ओकर बर अपन ये घर ला छोड़ दिस अऊ तीर के एक ठन लीम रुख के तरी रहे ला लगिस.
हरेक दिन, बिहनिया 5 बजे उठे के तुरते बाद गोविंदम्मा आधा कोस ले जियादा रेंगत अथिपट्टू रेलवे स्टेशन जाथे. ओकर बाद दू स्टेसन दुरिहा अथिपट्टू पुडुनगर जाय बर रेल मं बइठथे. उहाँ ले 2 कोस रेंगत कामराजार बंदरगाह के तीर मठ (सेंट मैरी) चर्च तक जाथे. वो ह कभू कभू ऑटोरिक्शा ले घलो जाथे. बंदरगाह इलाका मं नान नान अलवा जलवा झोपड़ी मन बने हवंय, जिहां इरुलर लोगन मन ला आसरा मिल जाथे जेन मन अपन जिनगी जिए सेती चिंगरी मन ला धरथें अऊ बेंचथें. गोविंदम्मा घलो वो मन के संग मिल जाथे अऊ जल्दी ले अपन बूता शुरू करे पानी मं उतर जाथे.
कमजोर होवत जात ओकर नजर सेती ओकर आय जाय ह मुस्किल होगे हवय. गोविंदम्मा कहिथे, "मोला रेल अऊ ऑटो मं चढ़े बर मदद के जरूरत परथे. मंय पहिले जइसने नई देखे सकंव." वो ला रोज के आय जाय सेती कम से कम 50 रुपिया चाही. वो ह पूछथे, "गर मोला अतके खरचा करे ला परही त मंय अपन जिनगी के गुजारा कइसे करहूँ, जब मंय चिंगरी बेंच के सिरिफ 200 रुपिया कमाथों?" गोविंदम्मा रोज के 500 रुपिया कमाय के उदिम करथे. फेर जियादातर दिन मं मुस्किल ले 100 रुपिया अऊ कभू-कभू कुछु घलो नई.
बकिंघम नहर के तीर तखार के एन्नोर-मनाली औद्योगिक इलाका मं थर्मल पावर प्लांट, पेट्रो-रसायन अऊ खातू के कारखाना मन के संगे संग कम से कम 6 कम दू कोरी खतरा वाले कारखाना हवंय. इहाँ तीन ठन बंदरगाह घलो हवंय. इहाँ के पानी के भंडार ला गंदा करेइय्या कारखाना मन के कचरा ले समुंदर ला घलो नुकसान होवत हवय. इहाँ के मछुवारा मन के कहना आय के 20 बछर पहिली 6-7 के जगा अब वो मन ला 2-3 चिंगरी मिलथे.
गोविंदम्मा बछरे-बछर चिंगरी मछरी के कमतियाय ला लेके संसो-फिकर करत हवय. वो हा कहिथे, "जब भारी बरसात होवत रहय, हमन ला अब्बड़ अकन चिंगरी मिलय. हमन संकेलन अऊ बिहनिया 10 बजे तक ले बेचे ला चले जावन. अब हमन ला ओतकी नई मिली जतके पहिले मिलत रहिस." "दीगर मऊसम मं हमन आधा ले एक किलो चिंगरी धरे बर मझंनिया (2 बजे) तक ले लगे रथन." एकरे सेती अब धरे चिंगरी ला एकर बाद बेंचथन.
बहुते दिन वोला चिंगरी बेचे ला रतिहा के 9-10 बजे तक ले अगोरे ला परथे. गोविंदम्मा कहिथे, जेन मन बिसोय ला आथें वो मन कमती दाम ले मोलभाव करथें. मंय का करंव? येला बेचे ला भारी घाम मं बइठे ला परथे. लोगन मन येला नईं समझंय. तंय घलो देखत हवस-देखव, ये दू ठन चिंगरी ला बेचे सेती हमन ला कतक मेहनत करे ला परथे." हरेक ढेरी मं 20-25 चिंगरी अऊ हरेक ढेरी 100 ले 150 रुपिया. वो ह ऊँसास भरत कहिथे, मोला अऊ कऊनो दूसर बूता करे ला नई आय,इहीच मोर रोजी-रोटी आय.
गोविंदम्मा के लइका मन के जिनगी इही नदी ऊपर आसरित हवय. वो हा कहिथे, "मोर बेटी के बिहाव एक ठन दरूहा ले होय हवय. वो ह कऊनो बने बूता नई करय. ये ओकर सास हवय जेन ह चिंगरी धरके बेंचथे अऊ खाय के बेवस्था करथे.
ये कहिनी ह मूल रूप ले तमिल मं लिखे गे हवय अऊ येकर अंगरेजी अनुवाद सेंथलीर एस. करे हवय. रिपोर्टर ह तमिल पाठ के सम्पादन मं मदद करे सेती, पारी के तमिल अनुवाद संपादक, राजसंगीथन के अभार जतावत हवय.
